Broj: 711-I-2251-RP-10-22/23-02-22

Zagreb, 27. listopada 2023. g.

**Povjerenstvo za odlučivanje o sukobu interesa** (dalje u tekstu: Povjerenstvo), OIB: 60383416394, u sastavu Aleksandre Jozić-Ileković kao predsjednice Povjerenstva te Nike Nodilo Lakoš, Igora Lukača, Ines Pavlačić i Ane Poljak, kao članova Povjerenstva, na temelju članka 32. stavak 1. podstavka 2. Zakona o sprječavanju sukoba interesa („Narodne novine“ broj 143/21., dalje u tekstu: ZSSI) **u postupku redovite provjere imovinskih kartica obveznika Josipa Udiljaka, OIB: 55884583331, člana uprave trgovačkog društva HP-Hrvatska pošta d.d. do 25. veljače 2023.**, 27. listopada 2023., donijelo je sljedeći:

**ZAKLJUČAK**

**Nije utvrđen nesklad, odnosno nerazmjer između prijavljene imovine obveznika Josipa Udiljaka, člana uprave trgovačkog društva HP – Hrvatska pošta d.d. od 28. travnja 2016. do 19. siječnja 2017. i od 25. veljače 2019. do 25. veljače 2022., u podnesenoj imovinskoj kartici od 15. siječnja 2020. g. i stanja imovine kako proizlazi iz podataka pribavljenih od nadležnih tijela u odnosu na plaću obveznika i bračnog druga te njihove nekretnine.**

Obrazloženje

Člankom 3. stavkom 1. točkom 37. Zakona o sprječavanju sukoba interesa (Narodne novine, broj 143/21., 26/11., 12/12.,126/12., 48/13., 57/15. i 98/19., u daljem tekstu: ZSSI/11, na snazi do 24. prosinca 2021. g.) bilo je propisano kako su predsjednici i članovi uprava trgovačkih društava koja su u većinskom državnom vlasništvu dužnosnici u smislu navedenog Zakona, odnosno njegovi obveznici.

Isto tako, člankom 3. stavkom 1. točkom 39. ZSSI-ja (na snazi od 25. prosinca 2021. g.) propisano je kako su predsjednici i članovi uprava trgovačkih društava u kojima Republika Hrvatska ima većinski udio te predsjednici i članovi uprava trgovačkih društava kojima su većinski vlasnici trgovačka društva u kojima većinski udio ima Republika Hrvatska obveznici u smislu spomenutog Zakona.

Uvidom u registar obveznika, kojega vodi Povjerenstvo, utvrđeno je kako je obveznik Josip Udiljak, u relevantnom razdoblju za ovaj predmet, obnašao dužnost člana uprave trgovačkog društva HP – Hrvatska pošta d.d. od 25. veljače 2019. do 25. veljače 2022.

Slijedom navedenog, Josip Udiljak je, povodom obnašanja navedene dužnosti, bio obvezan postupati sukladno odredbama ranije važećeg ZSSI-ja, a nakon toga i sukladno obvezama ZSSI-ja koji je stupio na snagu 25. prosinca 2021. g.

Sukladno članku 8. stavku 1. prethodno važećeg ZSSI/11 dužnosnici (odnosno obveznici) su bili obvezni u roku od 30 dana od dana stupanja na dužnost podnijeti izvješće o imovinskom stanju dužnosnika (imovinsku karticu) Povjerenstvu s podacima o dužnosti koju obavljaju profesionalno ili neprofesionalno, o ostalim dužnostima obnašaju, odnosno djelatnostima koje obavljaju, o djelatnosti koju su obavljali neposredno prije stupanja na dužnost i s podacima o svojoj imovini te imovini svoga bračnog ili izvanbračnog druga i malodobne djece, sa stanjem na taj dan. Člankom 8. stavkom 2. ZSSI/11 bilo je propisano, između ostalog, kako su dužnosnici obvezni dostaviti izvješće o imovinskom stanju dužnosnika Povjerenstvu ako tijekom obnašanja javne dužnosti dođe do bitne promjene glede imovinskog stanja, istekom godine u kojoj je promjena nastupila.

Sukladno odredbi članka 8. stavka 7. ZSSI/11 obveznici su bili dužni prijaviti u imovinskoj kartici podatke o nekretninama u vlasništvu, kao i podatke o dohotku od nesamostalnog rada, dohotku od samostalne djelatnosti, dohotku od imovine i imovinskih prava, dohotku od kapitala, dohotku od osiguranja i drugom dohotku.

Člankom 27. ZSSI-ja propisano je kako redovita provjera podataka iz podnesene imovinske kartice predstavlja provjeru podataka iz članaka 10. do 12. ZSSI-ja koja se obavlja prikupljanjem, razmjenom podataka i usporedbom prijavljenih podataka o imovini iz podnesenih imovinskih kartica obveznika s pribavljenim podacima od Ministarstva financija, Porezne uprave i drugih nadležnih tijela Republike Hrvatske sukladno odredbama ovoga Zakona i podzakonskih propisa donesenih na temelju ZSSI-ja.

Člankom 28. stavkom 1. ZSSI-ja propisano je kako će Povjerenstvo bez odgađanja zatražiti od obveznika pisano očitovanje s potrebnim dokazima ako prilikom provjere podataka proizlazi mogući nesklad, odnosno nerazmjer između prijavljene imovine iz podnesene imovinske kartice sukladno člancima 10. do 12. ZSSI-ja i stanja imovine kako proizlazi iz pribavljenih podataka nadležnih tijela iz članka 27. ZSSI- ja. Obveznik je dužan, sukladno odredbi članka 28. stavka 2. ZSSI-ja, dostaviti Povjerenstvu pisano očitovanje i priložiti odgovarajuće dokaze u roku od 15 dana od dana primitka pisanog zahtjeva.

Povjerenstvo je otvorilo predmet provjere imovinskih kartica obveznika Josipa Udiljaka po službenoj dužnosti, u odnosu na informacije na koje upućuje medijski članak na internetskom portalu www.index.hr, objavljen 22. ožujka 2021. g. Iz medijskog članka proizlazi kako se dovodi u pitanje točnost tada prijavljenih podataka u imovinskoj kartici obveznika u odnosu na plaću i nekretnine obveznika i njegovog bračnog druga.

Imajući u vidu navedene okolnosti, potrebno je bilo provesti ciljanu redovitu provjeru pribavljenih podataka u odobrenim imovinskim karticama obveznika, koje su relevantne za razdoblje na koje upućuju navedena saznanja i u odnosu na predmete imovine na koje upućuju navedena saznanja.

Uvidom u evidencije Povjerenstva utvrđeno je kako su za provjeru u postupku relevantna imovinska kartica koje je obveznik Krunoslav Jakupčić podnio 15. siječnja 2020. g. povodom promjene, a koja je bila aktualna u vrijeme objave navedenog članka.

U odnosu na plaću od obnašanja dužnosti, provjerena je točnost podatka u imovinskoj kartici 15. siječnja 2020. g., aktualnoj u vrijeme predmetnog medijskog članka, odnosno saznanja koja su osnova za ovaj predmet.

Sukladno ustaljenoj i sudski potvrđenoj praksi Povjerenstva, koja je navedena i u objavljenoj Smjernici i uputi Povjerenstva od 24. prosinca 2018. g. o definiranju bitne promjene u imovini koja se mora prijaviti, prijavljeni iznosi redovitih i povremenih primitaka, koji se prijavljuju u imovinskoj kartici na mjesečnoj ili godišnjoj razini, mogu odstupati od stvarno ostvarenih primitaka u relevantnom razdoblju do 10 %, dok se svako veće odstupanje smatra bitnom promjenom, odnosno izostanak prijave takve bitne promjene dovodi do mogućeg nesklada, odnosno nerazmjera u imovinskom stanju u smislu ZSSI-a.

Obveznik Josip Udiljak je u imovinskoj kartici od 15. siječnja 2020. g. naznačio iznos mjesečnog prihoda (plaće) od dužnosti u bruto iznosu od 42.884,23 kuna odnosno u neto iznosu od 26.658,89 kuna (iznos na godišnjoj razini bi prema tome bio 319.906,68 kuna).

Uvidom u Informatički sustav Porezne uprave, utvrđeno je kako je obveznik u 2020. godini ostvario dohodak od nesamostalnog rada i to primitak po osnovi plaće (šifra 0001) isplaćen u novcu u ukupnom neto iznosu od 325.214,54 kuna, što je iznos koji je unutar 10 % razlike između iznosa naznačenog u imovinskoj kartici i ostvarenog prihoda prema podacima Porezne uprave od poslodavca s naznačene osnove.

Napominje se da je utvrđeno da je u Informatičkom sustavu Porezne uprave evidentiran i dodatni iznos dohotka od nesamostalnog rada obveznika od isplatitelja HP - Hrvatska pošta d.d., dakle od tijela u kojem obnaša dužnost, označen kao primitak koji se isplaćuju uz plaću (šifra 0021 – ostali primici koji se isplaćuju uz plaću) pri čemu su ovi primici označeni kao davanje u naravi (šifra načina isplate - 5), i to u 2020. g. u ukupnom iznosu za isplatu (neto) od 82.920,89 kn.

Napominje se da u ovoj fazi postupka nije razmatran eventualni nesklad između prijavljenih i utvrđenih podataka u pogledu propusta obveznika da u podnesenim imovinskim karticama, kao ostali prihod, prijavi utvrđene ostale primitke koji se isplaćuju uz plaću ostvarene 2020. g. od isplatitelja Hrvatske šume d.o.o., odnosno navedeni iznos nije podredno pribrojen gore utvrđenom, u novcu isplaćenom neto iznosu primitka po osnovi plaće i provjeren eventualni nerazmjer prijavljenog iznosa plaće i ukupno primljenog neto dohotka od nesamostalnog rada, s obzirom da je potrebno nedvojbeno utvrditi osnovu isplata utvrđenih iznosa i razriješiti prethodno pitanje dopuštenosti ovih primitaka, kao i eventualnih daljnjih primitaka po toj ili sličnoj osnovi.

Usporedbom OIB-a ……………. navedenog u imovinskim karticama obveznika Josipa udiljaka i OIB-a navedenog u Informacijskom sustavu Porezne uprave, Povjerenstvo je utvrdilo kako je riječ o istoj osobi, odnosno o ……………… kao bračnom drugu obveznika Josipa Udiljaka.

Uvidom u imovinsku karticu od 15. siječnja 2020. g., utvrđeno je kako je obveznik Josip Udiljak u dijelu koji se odnosi na plaću bračnog druga / životnog partnera naznačio kako kod supruge ne postoji zaposlenje, niti drugi primitci.

Neposrednim uvidom u Informatički sustav Porezne uprave utvrđeno je kako je ……………. u 2020. g. nije evidentirana isplata relevantnog iznosa primitka po bilo kojoj osnovi radi propusta prijave kojeg bi se, sukladno praksi i tumačenju Povjerenstva, utvrdio nesklad u imovinskoj kartici.

U postupku provjere podataka u dijelu koji se odnosi na nekretnine, Povjerenstvo je izvršilo uvid u imovinsku karticu od 15. siječnja 2020. g. te je utvrdilo da je obveznik u dijelu podataka „Podatci o nekretninama“, naveo sljedeće podatke:

- stan u Zagrebu, površine 135,40 m2, k.o. Grad Zagreb, ZKU …….., knjižno vlasništvo obveznika i bračnog druga obveznika u cijelosti;

- garaža u Zagrebu, površine 17,64 m2, k.o. Grad Zagreb, ZKU ……, knjižno vlasništvo obveznika i bračnog druga obveznika u cijelosti;

- stan u Zagrebu, površine 54,81 m2, k.o. Grad Zagreb, ZKU ……, knjižno vlasništvo obveznika u cijelosti;

- druge nekretnine u Zagrebu, površine 6,02 m2, k.o. Grad Zagreb, ZKU ……., knjižno vlasništvo obveznika u cijelosti;

- stan u Zagrebu, površine 64,64 m2, k.o. Grad Zagreb, ZKU ……., knjižno vlasništvo bračnog druga obveznika u cijelosti;

- druge nekretnine u Zagrebu, površine 8,65 m2, k.o. Grad Zagreb, ZKU ……., knjižno vlasništvo bračnog druga obveznika u cijelosti;

- kuća sa okućnicom u Novom Vinodolskom, površine 524,00 m2, k.o. Novi, kat. čestica br. ………., vanknjižno vlasništvo bračnog druga obveznika u cijelosti;

- oranica (njiva) u Samoboru, površine 1047,60 m2, k.o. Rakovica, ZKU ……., knjižno vlasništvo obveznika u cijelosti;

- stan u Zagrebu, površine 75,18 m2, k.o. Grad Zagreb, ZKU …….., knjižno vlasništvo obveznika u cijelosti;

- druge nekretnine u Zagrebu, površine 15,04 m2, k.o. Grad Zagreb, ZKU ……., knjižno vlasništvo obveznika u cijelosti.

Uvidom u podatke Općinskog građanskog suda u Zagrebu, Zemljišnoknjižnog odjela Zagreb, utvrđeno je da je:

- 2007. godine bio izvršen upis obveznika Josipa Udiljaka i njegovog bračnog druga ………………. kao suvlasnika svakog u ½ dijela nekretnine opisane kao stan u Zagrebu, površine 135,40 m2, k.o. Centar, ZKU ……. (stari ZKU …….), temeljem ugovora o darovanju od 10. rujna 2007. i izjave od 12. rujna 2007., te ugovora o darovanju od 12. studenog 2010.,

- 2007. godine bio izvršen upis obveznika Josipa Udiljaka i njegovog bračnog druga ………………… kao suvlasnika svakog u ½ dijela nekretnine opisane kao vanjska garaža u Zagrebu, površine 17,64 m2, k.o. Centar, ZKU ……. (stari ZKU ………), temeljem ugovora o darovanju od 10. rujna 2007. i izjave od 12. rujna 2007., te ugovora o darovanju od 12. studenog 2010.;

- 2010. godine bio izvršen upis obveznika Josipa Udiljaka kao vlasnika u cijelosti nekretnine opisane kao stan u Zagrebu, površine 54,81 m2, k.o. Grad Zagreb, ZKU …….., na temelju ugovora o kupoprodaji od 12. srpnja 2010. i tabularne izjave od 23. srpnja 2010.;

- 2010. godine bio izvršen upis obveznika Josipa Udiljaka kao vlasnika u cijelosti nekretnine opisane kao garažno-parkirno mjesto u Zagrebu, površine 6,02 m2, k.o. Grad Zagreb, ZKU ………, na temelju ugovora o kupoprodaji od 12. srpnja 2010. i tabularne izjave od 23. srpnja 2010.;

- 2011. godine bio izvršen upis bračnog druga obveznika, ……………, kao vlasnika u cijelosti nekretnine opisane kao stan u Zagrebu, površine 64,64 m2, k.o. Grad Zagreb, ZKU ……, na temelju ugovora o kupoprodaji nekretnine/stana od 1. listopada 2009. i aneksa od 21. veljače 2011.;

- 2011. godine bio izvršen upis bračnog druga obveznika, ……………, kao vlasnika u cijelosti nekretnine opisane kao garažno parkirno mjesto u Zagrebu, površine 8,65 m2, k.o. Grad Zagreb, ZKU ….., na temelju ugovora o kupoprodaji garaže od 1. listopada 2009. i aneksa od 21. veljače 2011.;

- 2019. godine bio izvršen upis obveznika Josipa Udiljaka kao vlasnika u cijelosti nekretnine opisane kao stan u Zagrebu, površine 75,18 m2, k.o. Grad Zagreb, ZKU ……, na temelju ugovora o kupoprodaji od 10. lipnja 2019. ;

- 2019. godine bio izvršen upis obveznika Josipa Udiljaka kao vlasnika u cijelosti nekretnine opisane kao garažno-parkirno mjesto u Zagrebu, površine 15,04 m2, k.o. Grad Zagreb, ZKU ……, na temelju ugovora o kupoprodaji od 10. lipnja 2019.

Uvidom u podatke Općinskog suda u Crikvenici, Zemljišnoknjižnog odjela Novi Vinodolski, utvrđeno je da je:

- 2008. godine bio izvršen upis bračnog druga obveznika, ……………, kao vlasnika u cijelosti nekretnine opisane kao kuća i dvorište u Novom Vinodolskom, površine 525,00 m2, k.o. Novi, ZKU ……, na temelju ugovora o kupoprodaji nekretnine od 18. kolovoza 2008.

Uvidom u podatke Općinskog suda u Novom Zagrebu, Zemljišnoknjižnog odjela Samobor, utvrđeno je da je:

- do 2022. godine bio izvršen upis obveznika Josipa Udiljaka kao vlasnika u cijelosti nekretnine opisane kao oranica Jama, površine 1023,00 m2, k.o. Rakovica, ZKU ……, prestanak prava vlasništva temeljem ugovora o kupoprodaji i aneksa od 8. rujna 2022., te tabularne izjave od 15. rujna 2022.g.

Iz navedenog popisa utvrđenih podataka proizlazi da je obveznik prijavio sve nekretnine u njegovu vlasništvu s odgovarajućom površinom (ponegdje s neznatnim odstupanjem).

Sukladno odredbama Zakona o porezu na promet nekretnina (»Narodne novine«, br. 69/97., 26/00., 127/00., 153/02., 22/11. i 143/14.), Zakona o porezu na promet nekretnina („Narodne novine“ broj 115/16. i 106/18.) i Zakona o nasljeđivanju („Narodne novine“ br. 48/03., 163/03., 33/15., 14/19., 127/13., 33/15. i 14/19.) sve vrste prometa nekretnina, bez obzira na pravnu osnovu, obvezno se prijavljuju Poreznoj upravi Ministarstva financija.

Sukladno Zakonu o porezu na promet nekretnina, Porezna uprava Ministarstva financija vodi evidenciju prometa nekretnina je evidencija o prometima nekretnina, nastalim na teritorijalnom području Republike Hrvatske, prijavljenima nadležnoj ispostavi Porezne uprave,  s podacima o prometu nekretnina od 1. siječnja 2002. g.

Uzimajući u obzir sve gore navedeno, Povjerenstvo je izvršilo uvid, na temelju ovlaštenja, u evidenciju Prometa nekretnina, aplikativni podsustav Informacijskog sustava Ministarstva financija, Porezne uprave te je utvrdilo da nije evidentiran promet nekretnine opisane kao oranica Jama, površine 1023,00 m2, k.o. Rakovica, ZKU ……, iz čega proizlazi da je navedena nekretnina stečena prije navedenog datuma.

Slijedom navedenog, iz usporedbe podataka iz provjeravane imovinske kartice obveznika Josipa Udiljaka kao i njegovog bračnog druga, ………………, i podataka prikupljenih od nadležnih tijela u Republici Hrvatskoj ne proizlazi mogući nesklad odnosno nerazmjer između prijavljenih podataka o nekretninama u provjeravanoj imovinskoj kartici od 15. siječnja 2020. godine i podataka o nekretninama u Zajedničkom informacijskom sustavu zemljišnih knjiga, odnosno iz podataka porezne uprave o kupoprodaji nekretnina. Ujedno, ne proizlazi mogući nesklad odnosno nerazmjer niti u dijelu podataka koji se odnose na plaću obveznika i njegovog bračnog druga, usporedbom tih podataka u provjeravanoj imovinskoj kartici i podatka iz informacijskog sustava porezne uprave.

Zaključno, iz provedene provjere proizlazi kako u relevantnoj imovinskoj kartici, odnosno u prijavljenom imovinskom stanju koje se odnosi na razdoblje iz prijave, nije postojao nesklad niti nerazmjer obveznika Josipa Udiljaka u vezi navoda iz medijskog članka, stoga nije bilo niti povoda za donošenje zaključka prema članku 28. ZSSI-ja niti prosljeđivanja prikupljene dokumentacije Ministarstvu financija, Poreznoj upravi, na temelju članka 29. stavka 2. ZSSI-ja.

Slijedom navedenog, Povjerenstvo je donijelo zaključak kao u izreci ovog akta.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Obveznik Josip Udiljak, osobna dostava

……………………………..

1. Pismohrana